गुवाहाटी , 15 अक्ट'बर : बुधबारखालि आसाम पुलिसनि गाहाय सामलायगिरि भास्कर ज्योति महन्तआ बड'लेन्ड हालामनि एबा कक्राझारनि थागिबि थुनलाइ नार्जारि आरो पल्लबि दासखौ मान होनानै बरायदों । बिसोर सानै गेलेगिरि थुनलाइ नार्जारि आरो पल्लबि दासआ गेलेनाय बिथिङाव गोख्रोङै दिन्थिफुंनो हानायनि थाखाय जरखायै मान होना बरायदों होन्नानै आसाम पुलिसनि सुलुङाव फोरमायदों । मिथिनाय बायदिब्ला थुनलाइ नार्जारिया सटपुटआव सनानि मेडेल देरहानाय आरो पल्लबि दासआ आर्सारिआव सनानि मेडेलखौ देरहानो हानायखौ गोग्गानाय फोरमायनानै आसाम पुलिसनि गाहाय सामलायगिरि भास्कर ज्योति महन्तआ बुधबारखालि मोनसे हाबाफारिनि गेजेरजों बरायदों । आसाम पुलिसनि गाहाय सामलायगिरिया बिसोरनि कच आरो लोगो स्टाफखौबो साबायखर जासियो । लोगोसे फैगौ समाव गोख्रोङै आरो जाफुंसारै गेलेनो हानायनि थाखाय आसाम पुलिसनि सामलायगिरिया बिसोर सानैनि फोरोंथाय लानायनि फारसे गोनांथार होनानै हेफाजाब होनोबो फोसावनाय जादों । मख'नो गोनांदि , बिटिआर हालामनि कक्राझार जिल्लानि सिङाव थानाय दतमानि गिलागुरि गामिनि थागिबि एबा दावगाफुनाय लाइमोन गेलेगिरि थुनलाइ नार्जारिया गावनि गेलेनाय केरियारखौ 2008 मायथाइनिफ्राय कक्राझार साइ मिरुआव जागायजेन्दोंमोन । दासान्दि आसाम पुलिसनि 10 थि बेटालियानआव साख्रि मावनाय थुनलाइ नार्जारिया मुलुगनां थाखोनि गिबि गेलेनाय एबा बादायलायनायखौ थांनाय 2013 माइथायाव जागायजेनो । बेनि उनाव नैथि साउथ एसियान जुनियार एटिलिटिक्स सेम्पियनसिपआव बाहागो लादोंमोन । बे बादायलायनाया झारखान्ड राइज्योनि राजथावनि रान्सियाव खुंजादोंमोन आरो बे बादायलायनायाव गासै 12.09 मिटार जान्थायसिम सटपुट खुबैहरनो हानानै सनानि मेडेलखौ देरहानो हादोंमोन । बेनि उनाव 2013 माइथायनि सेप्तेम्बर दाननि 22 निफ्राय 23 सिम केरेलायाव खुंजानाय नेसनेल इन्टार - जनेल एथलिटिक्स सेम्पियनसिपआव बाहागो लाबावदोंमोन । बे बोसोरावनो थुनलाइ नार्जारिया काजाकिस्ताननि किर्गिस्तानआव खुंजानाय 22 थि इन्टारनेसनेल सेम्पियनसिपआव आरो नर्थ इष्ट अलिम्पिक गेम्सआव सनानि मेडेलखौ देरहानो हादोंमोन । बेनि अनगायैबो चीन हादतआव खुंनाय वर्ल्ड पुलिस आरो फायार गेम्सआव सनानि मेडेलखौ देरहानो हानानै कक्राझारनि थुनलाइ नार्जारिआ गोदान जारिमिन खालामनो हानानै बड'लेन्ड हालामनि बर' राइजो - राजाफोरखौ गोग्गाथाव आरो रंजाथाव खालामनो हादों । मख'जाथावदि , थांनाय माखासे दाननि सिगांनि किर्गिस्तानआव जालांनाय 22 थि ताटयाना कलपाकपा मिमरियेल इन्टारनेसनेल एथेलिटिक्स मिट बादायलायनायाव गासै 13.83 मिटार जान्थायसिम सटपुट खुबैहरनो हानाया मोनसे गोदान रेकर्ड जानानै थादों । थुनलाइ नार्जारिआ गावनि राफोद देहानि गोख्रोंथिजों मोनसेनि उनाव गुबुन मोनसे मुलुगनां थाखोनि बादायलायनायाव मेडेलखौ देरहानो हानायजों दिनै बड'लेन्ड हालामनि अनगायैबो आसाम राइज्योनि सासे जाफुंसारनाय गेलेगिरि जानो हादों । बेनि गेलेनायजों जाफुसारनायखौ आसाम पुलिसआ जरखायै मान होना दुंब्रुद बरायनाय जायो । आसाम पुलिसआ फैगौ समावबो थुनलाइ नार्जारिनि गेलेनायखौ आवगायलांनो हानायनि फारसे थुलुंगाखां होनानै मिजिंथियो । 
मुलुगनां फोथाराव मेडेल देरहानाय थुनलाइ नार्जारिखौ आसाम पुलिसआ जर'खायै मान होना बरायदों